Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 7/12/4402	Levice, 9.4.2013
EEČ : 2-31-40-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako štatutárny orgán XXXXX ktorá je evidovaná ako zamestnávateľ, za obdobie mesiacov december 2010 až júl 2011 vrátane, zrazil podľa príslušných ustanovení zákona č. 580/2004 Z.z. o zdravotnom poistení v platnom znení poistné na zdravotné poistenie za zamestnancov z vymeriavacieho základu  587, 51 EUR, ktoré však Všeobecnej zdravotnej poisťovni, a.s, pobočka XXXXX neodviedol a za rovnaké obdobie podľa príslušných ustanovení zákona č. 461/2003 Z.z. o sociálnom poistení v platnom znení zrazil poistné na dôchodkové zabezpečenie, nemocenské poistenie a príspevok na poistenie v nezamestnanosti za zamestnancov z ich vymeriavacieho základu vo výške 2111, 94 EUR, ktoré však Sociálnej poisťovni, pobočka XXXXX neodviedol, čím spôsobil škodu na Štátnom rozpočte SR vo výške 2699, 45 EUR 

lebo zanikla trestnosť činu

Odôvodnenie:
	Vyšetrovateľ Okresného riaditeľstva PZ, Odboru kriminálnej polície v Leviciach ( ďalej len „vyšetrovateľ PZ“ ) uznesením sp. zn. ORP-8/OEK-LV-2012 zo dňa 12. 07. 2012 podľa § 206 odsek 1 Trestného poriadku vzniesol obvinenie XXXXX pre zločin  neodvedenia dane a poistného podľa § 277 odsek 1, odsek 2 písmeno b/ Trestného zákona na skutkovom základe uvedenom v uznesení za obdobie od decembra 2010 do júla 2011. Trestné stíhanie v predmetnej veci bolo začaté uznesením toho istého vyšetrovateľa PZ  pod tou istou spisovou značkou  zo dňa 04. 01. 2012 pre zločin neodvedenie dane a poistného podľa § 277 odsek 1, odsek 2 písmeno b/ Trestného zákona .
V procese vyšetrovania boli ku skutku k veci vypočutí obvinený XXXXX /č. l. 10-24/, zástupca Sociálnej poisťovne XXXXX /č. l. 41-47; 61-63/ a Všeobecnej zdravotnej poisťovne, a. s. XXXXX /č. l. 48-50; 58-60/, svedkovia XXXXX / č.l. 51-52/, XXXXX / č.l. 53-54/, XXXXX / č.l. 55-57/. K veci boli ďalej zabezpečené znalecký posudok XXXXX č. 3/12 zo dňa 06.12.2012 /č. l. 66-78/, doplnenie znaleckého posudku č. 3/2012, zápisnice o vydaní veci - účtovných dokladov XXXXX oznámenie Sociálnej poisťovne o vyčíslení škody, doklad o úhrade dlžného poistného v prospech Sociálnej poisťovne a.s, správy VzP a.s a prehľad neuhradeného poistného, doklad o úhrade dlžného poistného v prospech VšZP a.s, správy z Daňového úradu XXXXX,  výpisy z obchodného registra spoločnosti XXXXX notárska zápisnica zo dňa 22.02.2011, prehlásenie zo dňa 21.02.2011, zmluva o kúpe cenných papierov zo dňa 22.02.2011, uznesenie Okresného súdu Trnava o začatí reštrukturalizácie zo dňa 15.06.2012, uznesenie Okresného súdu Trnava o povolení reštruktiralizácie zo dňa 16.07.2012, správy a charakteristiky na obvineného a odpis registra trestov obvineného.
Takto vykonaným dokazovaním bolo ku skutku jednoznačne zistené a preukázané, že obvinený XXXXX od decembra 2010 do júla  2011 ako predseda predstavenstva podnikateľského subjektu XXXXX rozhodoval o použití finančných prostriedkov spoločnosti. Tieto skutočnosti boli zistené výsluchmi samotného obvineného a výpisom  z obchodného registra spoločnosti. Z výsluchov zástupcov Sociálnej poisťovne XXXXX,  Všeobecnej zdravotnej poisťovne, a. s. XXXXX ako aj z listinných dôkazov predložených poisťovňami a daňovým úradom bolo zistené, že spoločnosť obvineného neodviedla za svojich zamestnancov Sociálnej poisťovni pobočka XXXXX príspevky za zamestnancov na dôchodkové zabezpečenie, nemocenské poistenie a príspevok na poistenie v nezamestnanosti vo výške 7990,22 EUR a Všeobecnej zdravotnej poisťovni, a. s. vo výške 2056,53 EUR, napriek dostatku finančných prostriedkov na ich úhradu za obdobie od decembra 2010 do júla 2011. 
 Zo znaleckého posudku XXXXX vyplýva, že zamestnávateľ spoločnosť XXXXX disponovala v období mesiacov december 2010 do 31.08.2011 s dostatkom finančných prostriedkov v pokladni k termínu úhrad mesačných odvodov poistného do sociálnej a zdravotnej poisťovne na zaplatenie svojich záväzkov. Za ostatné mesiace september 2011 až december 2011 vrátane nedisponovala spoločnosť XXXXX voľnými finančnými prostriedkami na úhradu mesačných odvodov poistného do sociálnej a zdravotnej poisťovne.
Z takto vykonaného dokazovania možno jednoznačne prijať záver, že obvinený XXXXX svojím konaním naplnil  všetky znaky skutkovej podstaty  prečinu neodvedenia dane a poistného podľa § 277 odsek 1, odsek 2 písmeno b/ Trestného zákona, pretože zadržal a neodviedol  určenému príjemcovi poistné na sociálne poistenie, verejné zdravotné poistenie, príspevok na starobné dôchodkové sporenie a splatnú daň, ktoré zrazil a vybral podľa zákona vo väčšom rozsahu. 
	Podľa § 86 písmeno e/ Trestného zákona, trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 ods. 1 alebo nezaplatenia dane a poistného podľa § 278 ods. 1, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
	Z príjmového pokladničného dokladu  Sociálnej poisťovne pobočka XXXXX zo dňa 04.03.2013 č. 130001396 vyplýva, že dňa 04.03.2013 obvinený uhradil do pokladne  v hotovosti  poistné  vo výške 7.990,22 EUR. Úhradu  dlžného poistného na sociálne poistenie za zamestnancov  vo výške 2111,94 EUR a zamestnávateľa vo výške 5878,28 EUR za obdobie od decembra 2010 do júla 2011  potvrdil splnomocnený zástupca poškodeného XXXXX. Z príjmového pokladničného dokladu  Všeobecnej zdravotnej poisťovne, a.s. zo dňa 04.03.2013 číslo 1947 je zrejmé, že dňa 04.03.2013 obvinený uhradil do pokladne dlh vo výške 2.056, 53 EUR za obdobie december 2010 až júl 2011 čo potvrdila tiež splnomocnená zástupkyňa poškodeného XXXXX.  
	Podľa § 215 odsek 1 písmeno h/ Trestného poriadku, prokurátor zastaví trestné stíhanie, ak zanikla trestnosť činu.
Z vykonaného dokazovania jednoznačne vyplýva, že skutok  pre ktorý sa viedlo trestné stíhanie sa stal, tento vykazuje všetky znaky trestného činu neodvedenie dane a poistného podľa § 277 odsek 1, odsek 2 písmeno b/ Trestného zákona a tento skutok spáchal obvinený, avšak v dôsledku úhrady neodvedených príspevkov na poistenie zamestnancov do príslušných poisťovní  obvineným v zákonom stanovenej lehote, zanikla trestnosť činu  podľa § 86 písmeno e/ Trestného zákona  a z tohto dôvodu bolo potrebné rozhodnúť tak, ako je uvedené vo výrokovej časti  tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Šedivý
prokurátor